## Innovació reunix el Consell Valencià de l’Emprenedor per a informar sobre el seu Pla d’acció

*** Enrique Vicedo, Ángela Pérez i Soledad Berbegal, nous membres del Consell Valencià de l’Emprenedor
* La consellera ha presidit el Ple del Consell Valencià de l’Emprenedor
* Nuria Montes: “Volem que l’emprenedoria siga un dels motors de la nostra economia”**

La consellera d’Innovació, Indústria, Comerç i Turisme, Nuria Montes, ha presidit este dimarts el Ple del Consell Valencià de l’Emprenedor, en el qual s’han nomenat els nous membres i s’ha informat sobre el nou Pla d’acció de l’ecosistema emprenedor de la Comunitat Valenciana.

Nuria Montes ha destacat la importància d’abordar els nous reptes que planteja l’activitat emprenedora perquè “es convertisca en un dels motors que donen impuls a l’economia valenciana”.

Durant el Ple s’ha aprovat el nomenament de tres nous membres: en primer lloc, s’ha nomenat Enrique Vicedo Alós, fundador de Co-enabe Advisors, consultora d’estratègia i de negoci especialitzada en la definició i implantació d’estratègies integrant la sostenibilitat i el concepte de valor afegit; en segon lloc, també s’ha aprovat el nomenament d’Ángela Pérez Pérez, vicepresidenta executiva de Health in Code, presidenta del Consell Social de la Universitat de València i premi Jaume I com a exemple de transferència de coneixement al mercat, com a nou membre.

També passa a formar part del Consell Valencià de l’Emprenedor Soledad Berbegal Roque, consellera i directora de reputació de marca de l’empresa de mobles d’oficina ACTIU.

Així mateix, en el Ple han participat el secretari autonòmic d’Indústria i Comerç, Felipe Carrasco en qualitat de vicepresident del Consell i la directora general d’Emprenedoria i Internacionalització, Ester Olivas, en qualitat de secretària.

**Pla d’acció**

La directora general d’Emprenedoria i Internacionalització ha informat sobre el Pla d’acció de l’ecosistema emprenedor de la Comunitat Valenciana. En la seua intervenció davant dels membres del Consell, Ester Olivas ha defés la necessitat d’augmentar la coordinació de l’ecosistema de l’emprenedoria amb l’objectiu d’aprofitar sinergies i aconseguir millors resultats.

A més, ha destacat el nou model d’ajudes de la Direcció General d’Emprenedoria i Internacionalització “en el qual persones, entitats i empreses puguen participar en igualtat de condicions en el foment de l’activitat emprenedora”.

L’objectiu és que les “ajudes a l’emprenedoria arriben a tots els protagonistes de l’ecosistema emprenedor de la Comunitat Valenciana en règim de concurrència competitiva”, ha destacat Ester Olivas.

Respecte a les ajudes a l’emprenedoria en 2024, el pressupost ascendirà a 4 milions d’euros. Les ajudes dirigides a entitats sense ànim de lucre (incloses les universitats) ja s’han publicat i tenen una dotació de 2,5 milions d’euros.

L’ajuda dirigida a persones emprenedores i pimes comptarà amb al voltant d’1,5 milions d’euros i la seua publicació està prevista en les pròximes setmanes.

En la seua intervenció, Olives ha defés així mateix la importància de crear un grup de treball interdepartamental, en el qual s’implique totes les conselleries amb la finalitat d’evitar duplicitats i garantir claredat en el referit als suports de la Generalitat a les persones emprenedores.

Fecha: 07/05/2024